Oficiālais Vēstnesis L 114 , 13/05/2000 Lpp. 0042 - 0043



Komisijas Lēmums (2000. gada 25. aprīlis), ar ko nosaka īpašus nosacījumus, kas reglamentē tādu dzīvu gliemeņu, adatādaiņu, tunikātu un jūras gliemežu ievešanu, kuru izcelsme ir Vjetnamas Sociālistiskā Republika (izziņots ar dokumenta numuru C (2000) 1054) (dokuments attiecas uz EEZ) (2000/333/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/492/EEK, ar ko nosaka veselības nosacījumus dzīvu gliemeņu ražošanai un laišanai tirgū [1], kurā jaunākie grozījumi izdarīti ar Direktīvu 97/79/EK [2] un jo īpaši tās 9. panta 3. punkta b) apakšpunktu, tā kā: (1) Komisijas eksperts ir veicis pārbaudes vizīti Vjetnamas Sociālistiskajā Republikā, lai pārbaudītu apstākļus, kādos zvejniecības produkti tiek ražoti, uzglabāti un nosūtīti uz Kopienu. (2) Vjetnamas Sociālistiskās Republikas tiesību akti paredz, ka Valsts zvejniecības pārbaudes un kvalitātes nodrošināšanas centrs (Nafiqacen) ir atbildīgs par dzīvu gliemeņu, adatādaiņu, tunikātu un jūras gliemežu veterināro ekspertīzi un par ražošanas higiēnas un sanitāro apstākļu uzraudzību. Minētie tiesību akti pilnvaro Nafiqacen atļaut un aizliegt dzīvu gliemeņu, adatādaiņu, tunikātu un jūras gliemežu ievākšanu no dažām zonām. (3) Nafiqacen un tā laboratorijas ir tiesīgas efektīvi novērtēt Vjetnamas Sociālistiskajā Republikā spēkā esošo likumu piemērošanu. (4) Vjetnamas Sociālistiskās Republikas kompetentās iestādes ir uzņēmušās regulāri un ātri paziņot Komisijai datus par toksīnus saturoša planktona klātbūtni ievākšanas zonās. (5) Vjetnamas Sociālistiskās Republikas kompetentās iestādes ir nodrošinājušas oficiālus apstiprinājumus par atbilstību Direktīvas 91/492/EEK pielikuma V nodaļā minētajiem noteikumiem un prasībām, kas līdzvērtīgas šajā direktīvā minētajām prasībām attiecībā uz produkcijas klasifikācijuun izplatīšanas zonām, nosūtīšanas apstiprināšanu un attīrīšanas centriem, un tautas veselības aizsardzību un ražošanas uzraudzību. (6) Vjetnamas Sociālistiskā Republika atbilst iekļaušanai to trešo valstu sarakstā, kuras ievēro līdzvērtīgus nosacījumus, kas minēti Direktīvas 91/492/EEK 9. panta 3. punkta a) apakšpunktā. (7) Vjetnamas Sociālistiskā Republika vēlas izvest uz Kopienu saldētas vai pārstrādātas gliemenes, adatādaiņus, tunikātus un jūras gliemežus, kuri ir sterilizēti vai termiski apstrādāti saskaņā ar Komisijas Lēmumu 93/25/EEK [3], kas grozīts ar Lēmumu 97/275/EK [4]. Šim nolūkam jāizraugās ražošanas apgabali, no kuriem var ievākt gliemenes, adatādaiņus, tunikātus un jūras gliemežus un izvest uz Kopienu. (8) Īpašie ievešanas nosacījumi piemērojami, neierobežojot lēmumus, kas pieņemti saskaņā ar Padomes 1991. gada 28. janvāra Direktīvu 91/67/EEK par veterinārsanitārajām prasībām, kas reglamentē akvakultūras dzīvnieku un produktu laišanu tirgū [5], kurā jaunākie grozījumi izdarīti ar Direktīvu 95/22/EEK [6]. (9) Šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Zivsaimniecības ministrijas Valsts zvejniecības pārbaudes un kvalitātes nodrošināšanas centrs (Nafiqacen) ir kompetentā Vjetnamas Sociālistiskās Republikas iestāde dzīvu gliemeņu, adatādaiņu, tunikātu un jūras gliemežu pārbaudei un sertifikācijai atbilstoši Direktīvas 91/492/EEK prasībām. 2. pants Gliemenēm, adatādaiņiem, tunikātiem un jūras gliemežiem, kuru izcelsme ir Vjetnamas Sociālistiskajā Republikā un, kas paredzēti lietošanai pārtikā, jābūt no apstiprinātiem ražošanas apgabaliem, kuri minēti sarakstā šā lēmuma pielikumā. 3. pants Šis lēmums ir adresēts dalībvalstīm. Briselē, 2000. gada 25. aprīlī Komisijas vārdā — Komisijas loceklis David Byrne [1] OV L 268, 24.9.1991., 1. lpp. [2] OV L 24, 30.1.1998., 31. lpp. [3] OV L 16, 25.1.1993., 22. lpp. [4] OV L 108, 25.4.1997., 52. lpp. [5] OV L 46, 19.2.1991., 1. lpp. [6] OV L 243, 11.10.1995., 1. lpp. -------------------------------------------------- PIELIKUMS Numurs | Nosaukums | 01 | TAN THANH | 02 | BINH DAI | 03 | BA MUM | 04 | AN THUY | 05 | CON TRAU | --------------------------------------------------